Ernest Thomas Sinton Walton
Ernest Thomas Sinton Walton, 6.10.1903-25.6.1995, irsk kernefysiker, professor ved Trinity College, Dublin 1947-74. Walton er kendt for sit arbejde med J.D. Cockcroft ved Cavendish-laboratoriet, Cambridge University i perioden 1927-34. Her udviklede de sammen den første partikelaccelerator og skabte dermed i 1932 den første kunstige kernereaktion, som ikke benyttede et radioaktivt stof. For dette arbejde fik de nobelprisen i fysik i 1951.